Għeżież kollegi, Nixtieq nistedinkom għar-raba' vidjokonferenza tagħna ddedikata għall-ġlieda kontra l-pandemija tal-coronavirus u l-effetti negattivi tagħha. Imxejna 'l quddiem mhux ħażin matul dawn l-aħħar ġimgħat, u nixtieq tassew nirringrazzjakom ilkoll għall-ispirtu kostruttiv u l-azzjonijiet qalbiena tagħkom s'issa. Iżda għad fadlilna triq twila biex negħlbu din il-kriżi. Is-saħħa taċ-ċittadini tagħna għadha l-ewwel prijorità tagħna. Nibku l-ħafna ħajjiet mitlufa u nagħtu l-kondoljanzi tagħna lill-familji kollha li tilfu qarib maħbub tagħhom. Din il-pandemija tolqot lilna lkoll f'kull Stat Membru u f'kull dar. Ma tafx fruntieri u titlob għal saħansitra aktar koordinazzjoni u għaqda. Jiena nemmen li rridu nuru determinazzjoni saħansitra akbar biex negħlbu d-differenzi tagħna. Il-ħaddiema tas-saħħa u t-tobba ħadmu bla heda u bla waqfien. Ma nistgħux nuruhom biżżejjed ħajr. Huma jirrappreżentaw l-aħjar Ewropa. Infaħħru d-dedikazzjoni ta' dawk li qegħdin fuq quddiem fil-ġlieda kontra l-virus u dawk li qed jipprovdu servizzi essenzjali lill-popolazzjoni. Miżuri restrittivi, fosthom limitazzjonijiet fuq xi wħud mil-libertajiet fundamentali tagħna, għadhom qed ixekklu l-ħajja ta' kuljum taċ-ċittadini tagħna u l-ekonomiji tagħna, iżda ser inkomplu nagħmlu dak kollu li hu meħtieġ biex niġġieldu l-virus u biex inħarsu s-saħħa tal-poplu tagħna. Fl-istess ħin irridu inħejju ruħna biex bil-mod il-mod inneħħu r-restrizzjonijiet. B'dak l-għan doppju f'moħħna u skont il-mandat li tajtuna tliet ġimgħat ilu, il-ġimgħa li għaddiet jien u Ursula ħriġna Pjan Direzzjonali Ewropew Konġunt għat-tneħħija tal-miżuri ta' konteniment tal-COVID-19, li juri l-aħjar mod kif jitneħħew ir-restrizzjonijiet eċċezzjonali mingħajr ma jinħolqu effetti sekondarji negattivi. Is-sitwazzjoni għandha tiġi segwita mill-qrib u għandu jkun hemm kemm jista' jkun koordinazzjoni biex jingħelbu l-isfidi li għandna quddiemna b'rabta mat-tneħħija tar-restrizzjonijiet, speċjalment fir-rigward tal-istaġun tas-sajf. Issa qed nehmeż ma' din l-istedina Pjan direzzjonali għall-irkupru b'komponent qawwi ta' investiment, li jistipula xi prinċipji importanti u jiddefinixxi erba' oqsma ewlenin għall-azzjoni. Nemmen li dawn il-pjanijiet direzzjonali jipprovdu qafas koerenti u siewi għall-azzjoni konġunta tagħna biex negħlbu l-kriżi u nimxu 'l quddiem. Fl-aħħar vidjokonferenza tagħna, qabbadna wkoll lill-Grupp tal-Euro f'format inklużiv biex iressaq proposti biex jiġu indirizzati l-konsegwenzi soċjoekonomiċi tal-kriżi. Fid-9 ta' April, il-Grupp tal-Euro qabel dwar pakkett ta' valur ta' EUR 540 biljun, bi tliet xbieki ta' sikurezza importanti għas-sovrani, għall-kumpaniji privati u għall-protezzjoni tal-impjiegi. Għandna nagħtu l-approvazzjoni tagħna lil dawn l-inizjattivi importanti u nisħqu li jkunu disponibbli malajr kemm jista' jkun. L-għan għandu jkun li dawn it-tliet xbieki ta' sikurezza jidħlu fis-seħħ u jibdew jaħdmu mhux aktar tard mill-1 ta' Ġunju. Ir-rispons ekonomiku komprensiv għall-kriżi jinkludi wkoll ir-raba' element li ġie diskuss mill-Grupp tal-Euro, iżda li għadu ma ntlaħaqx qbil dwaru, jiġifieri l-idea ta' Fond Ewropew għall-Irkupru. Is-suġġeriment tiegħi huwa li naqblu li naħdmu biex noħolqu tali fond mill-aktar fis possibbli. Għandu jkun kbir biżżejjed, immirata lejn l-aktar setturi u partijiet ġeografiċi tal-Ewropa milquta, u jkun iddedikat lejn it-trattament ta' din il-kriżi li ma kienx hawn bħalha qabel. Għal dan il-għan, nipproponi li nqabbdu lill-Kummissjoni tanalizza l-ħtiġijiet preċiżi u toħroġ bi proposta li tkun proporzjonata mal-isfida li qed niffaċċjaw. Il-proposta tal-Kummissjoni għandha tiċċara r-rabta mal-QFP, li hekk jew b'hekk ser ikun fil-qalba tal-kontribut tal-UE għall-irkupru u ser ikun meħtieġ li jiġi aġġustat biex jittratta l-kriżi attwali u l-konsegwenzi tagħha. Huwa kruċjali li niddiskutu dawn il-kwistjonijiet b'mod miftuħ bejnietna u nimxu 'l quddiem b'mod urġenti sabiex nagħmlu progress. Għal kwistjonijiet oħra ta' interess komuni, humiex internazzjonali jew interni fl-UE, li huma inqas direttament relatati ma' din il-kriżi speċifika, qed inkomplu nissorveljaw is-sitwazzjoni mill-qrib u ser nindirizzawhom flimkien meta jkun il-waqt. Il-vidjokonferenza ser tibda fit-15:00 fit-23 ta' April bil-qsim tradizzjonali ta' fehmiet mal-President tal-Parlament Ewropew David Sassoli. Imbagħad ser ngħaddu għad-diskussjoni tagħna, fil-preżenza tal-President tal-Bank Ċentrali Ewropew Christine Lagarde u l-President tal-Grupp tal-Euro Mario Centeno. Nistenna bil-ħerqa d-diskussjoni tagħna. Pjan direzzjonali għall-irkupru Ara l-paġna tal-laqgħa